รัฐบาลไทย-ข่าวทำเนียบรัฐบาล-ปมท. มอบนโยบายกรม ปภ. เน้นย้ำ ร่วมกัน Change for Good เพื่อเป็นองค์กรแห่งการป้องกันภัยบนพื้นฐานของหลักวิชาการ
วันพฤหัสบดีที่ 2 ธันวาคม 2564
ปมท. มอบนโยบายกรม ปภ. เน้นย้ํา ร่วมกัน Change for Good เพื่อเป็นองค์กรแห่งการป้องกันภัยบนพื้นฐานของหลักวิชาการ
ปลัดมหาดไทยมอบนโยบายกรม ปภ. เน้นย้ํา ร่วมกัน Change for Good เพื่อเป็นองค์กรแห่งการป้องกันภัยบนพื้นฐานของหลักวิชาการ สร้างพลังการมีส่วนร่วมของ อปพร. รุ่นใหม่ สู่การป้องกันและบรรเทาสาธารณภัยอย่างยั่งยืน
วันนี้ (2 ธ.ค. 64) เวลา 09.30 น. ที่ห้องประชุม 1 ชั้น 5 อาคาร 3 กรมป้องกันและบรรเทาสาธารณภัย กรุงเทพฯ นายสุทธิพงษ์ จุลเจริญ ปลัดกระทรวงมหาดไทย ตรวจเยี่ยมและมอบนโยบายการปฏิบัติราชการให้กับผู้บริหารและข้าราชการกรมป้องกันและบรรเทาสาธารณภัย โดยมี นายนิรัตน์ พงษ์สิทธิถาวร รองปลัดกระทรวงมหาดไทย หัวหน้ากลุ่มภารกิจด้านสาธารณภัยและพัฒนาเมือง นายไตรภพ วงศ์ไตรรัตน์ หัวหน้าผู้ตรวจราชการกระทรวงมหาดไทย นายบรรจบ จันทรัตน์ ผู้ช่วยปลัดกระทรวงมหาดไทย รองศาสตราจารย์วรวรรณ โรจนไพบูลย์ ผู้ช่วยศาสตราจารย์พิเชฐ โสวิทยสกุล ที่ปรึกษาปลัดกระทรวงมหาดไทย ร่วมตรวจเยี่ยม โอกาสนี้ นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายเชษฐา โมสิกรัตน์ นายเธียรชัย ชูกิตติวิบูลย์ รองอธิบดีกรมป้องกันและบรรเทาสาธารณภัย ผู้บริหารส่วนกลาง ผู้ตรวจราชการกรมป้องกันและบรรเทาสาธารณภัย ผู้อํานวยการศูนย์ป้องกันและบรรเทาสาธารณภัยเขต หัวหน้าสํานักงานป้องกันและบรรเทาสาธารณภัยจังหวัด หัวหน้าสํานักงานป้องกันและบรรเทาสาธารณภัยจังหวัดสาขา และเจ้าหน้าที่ที่เกี่ยวข้องทั่วประเทศ ร่วมประชุม
นายสุทธิพงษ์ จุลเจริญ ปลัดกระทรวงมหาดไทย กล่าวว่า วันนี้เป็นการตรวจเยี่ยมและแลกเปลี่ยนเรียนรู้การขับเคลื่อนการดําเนินงานร่วมกับชาวกรมป้องกันและบรรเทาสาธารณภัย หรือที่ทุกคนจะรู้จักกันในชื่อ “ปภ.” ซึ่งถือเป็นองค์กรที่มีความสําคัญอย่างยิ่งในงานด้านการป้องกันก่อนเกิดภัย และบรรเทาเมื่อเกิดภัย ซึ่งการดําเนินงานภารกิจทั้ง 2 ประการนี้จะสําเร็จอย่างมีประสิทธิภาพได้นั้น เราต้องสร้างความแข็งแกร่งขององค์กรด้วยองค์ความรู้ และสืบสานส่งต่อจิตวิญญาณการทํางานจากรุ่นสู่รุ่น โดยเฉพาะอย่างยิ่งกลไกอาสาสมัครป้องกันภัยฝ่ายพลเรือน (อปพร.) และอาสาสมัครต่าง ๆ ในทุกพื้นที่ของประเทศ ซึ่งในปัจจุบันจําเป็นที่จะต้องสร้างอาสาสมัครคนรุ่นใหม่ เพิ่มอาสาเลือดใหม่ที่มีคุณภาพ เพื่อเสริมทัพเป็นกําลังสําคัญในการดําเนินงาน นอกจากนี้ ต้องให้ความสําคัญกับการจัดการองค์ความรู้และถอดบทเรียน (KM:Knowledge Management) เพื่อให้เป็นองค์กรแห่งความรู้และขับเคลื่อนการทํางานอย่างเป็นระบบ และเสริมสร้างภาพลักษณ์ขององค์กรให้เป็นองค์กรแห่งความศรัทธา เชื่อถือ เชื่อมั่น ของประชาชน
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า ในการขับเคลื่อนภารกิจด้านการป้องกันและบรรเทาสาธารณภัยด้านต่าง ๆ ได้แก่ 1) ต้องระดมความรู้ของคนในองค์กร ให้ความสําคัญและให้น้ําหนักกับ “งานป้องกัน” ให้มากที่สุด มากกว่างานบรรเทาสาธารณภัย เราต้องทําให้เกิดการป้องกันภัยอันตรายต่าง ๆ ทั้งที่เป็นสาธารณภัย และเป็นภัยเฉพาะครอบครัว เฉพาะปัจเจกบุคคล ซึ่งเป็นงานที่เราสามารถทําได้อย่างมีประสิทธิภาพและจะนํามาซึ่งประสิทธิผลของการระวังภัย ด้วยการทําให้พี่น้องประชาชนมีความตระหนัก (Awareness) อยู่ตลอดเวลาว่าจะต้องใช้ชีวิตอยู่กับธรรมชาติ อยู่กับคนอื่นอย่างไร เพื่อให้เกิดความปลอดภัย เช่น การติดตั้ง ตรวจสอบสภาพของระบบไฟฟ้าในบ้านให้มีความสมบูรณ์ เพราะถ้าอุปกรณ์ชํารุด เกิดไฟไหม้ ก็ส่งผลให้บ้านเรือนอื่น ๆ ประสบอัคคีภัยไปด้วย การใช้รถใช้ถนนที่มีวินัย เคารพกติกา เคารพกฎหมาย หมั่นตรวจสอบสภาพรถ เพราะถ้าเกิดอุบัติเหตุ นอกจากตนเองจะได้รับผลกระทบแล้ว ยังทําให้คนอื่นที่ใช้รถใช้ถนนต้องประสบเหตุไปด้วย ดังนั้น “การป้องกัน” จะทําให้สังคมเกิดความตื่นตัว ซึ่งเป็นการสร้างวัฒนธรรมความปลอดภัยให้เกิดขึ้นด้วย และกรมป้องกันและบรรเทาสาธารณภัยจะเป็นที่รับรู้จากพี่น้องประชาชนอย่างกว้างขวางขึ้น เพราะการป้องกันภัยมีคุณูปการกับทุกคน ส่งผลให้เมื่อเกิดภัยคนจะไม่ได้รับอันตราย และยังป้องกันไม่ให้เกิดภัยได้ 2) พัฒนาระบบเตือนภัย ให้มีความทันสมัย ทันท่วงที น่าใช้งาน โดนใจพี่น้องประชาชนทุกช่วงวัย สามารถเข้าถึงได้โดยสะดวก และกว้างขวาง 3) ต้องเสาะแสวงหาสร้างพลังของคนรุ่นใหม่ ระดมสมอง ระดมความคิดเพื่อพัฒนาองค์กร Change for Good ให้องค์กรของพวกเราสามารถทําหน้าที่ในการอํานวยประโยชน์สุขให้กับพี่น้องประชาชนได้มากขึ้นบนพื้นฐานหลักวิชาการ 4) ต้องสื่อสารกับสังคม สื่อสารเพื่อให้สาธารณะได้รับรู้ในงานที่กําลังขับเคลื่อน ซึ่งทุกคนสามารถทําหน้าที่เป็นสื่อมวลชน ช่วยกันสื่อสาร ช่วยกันเผยแพร่ ภารกิจที่กําลังขับเคลื่อนอยู่ เพื่อให้เกิดความรับรู้และความร่วมมือจากพี่น้องประชาชน และ 5) ต้องบูรณาการพลังภาคีเครือข่าย ทั้งภาคีเครือข่ายอาสาสมัคร มูลนิธิต่าง ๆ และส่วนราชการ/รัฐวิสาหกิจในสังกัดกระทรวงมหาดไทย เพราะงานของทุกกรม/รัฐวิสาหกิจเป็นงานที่เกื้อกูลงานป้องกันและบรรเทาสาธารณภัยทั้งสิ้น ต้องจับมือกันเพื่อสร้างความปลอดภัยให้กับประชาชน
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า สิ่งที่สําคัญที่สุดในการเสริมสร้างองค์ความรู้ เพื่อให้เกิดพลังเครือข่ายที่นําไปสู่การมีจิตอาสาที่มีความรู้ด้านการป้องกันสาธารณภัยได้ นั่นคือ ต้องบรรจุให้มีหลักสูตรการป้องกันสาธารณภัยในโรงเรียนทุกแห่ง เพื่อให้เกิดการพัฒนาองค์ความรู้และสร้างเครือข่ายอย่างมีระบบ ครบวงจร ตั้งแต่ต้นน้ํา กลางน้ํา และปลายน้ํา ไปสู่การสร้าง “อปพร.” ในสายเลือด เพื่อช่วยเหลือพี่น้องประชาชนคนไทยด้วยกันเมื่อเกิดภัย พร้อมทั้งเน้นย้ําในการทําหน้าที่ของข้าราชการทุกคนต้องช่วยกันริเริ่ม สร้างสรรค์ พัฒนางาน และทําให้ผู้บังคับบัญชาเชื่อมั่น เชื่อถือ ไว้ใจ และปฏิบัติตามสิ่งที่ได้คิดริเริ่ม เพื่อให้องค์กรเกิดการพัฒนาเพิ่มมากขึ้น ต้องช่วยกัน Change for Good เพื่อให้เกิดสิ่งดี ๆ กับองค์กร อันจะนํามาซึ่งความเพิ่มพูนการบําบัดทุกข์ บํารุงสุข ให้กับพี่น้องประชาชน ในการป้องกันและบรรเทาสาธารณภัยของประเทศไทยอย่างยั่งยืน